CELEX: 52016PC0598
Language: lv
Date: 2016-09-19
Title: Priekšlikums PADOMES ĪSTENOŠANAS LĒMUMS, ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 19.9.2016
            COM(2016) 598 final
            2016/0277(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, lai atkāptos no šīs direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Ar vēstuli, kas Komisijā reģistrēta 2016. gada 30. martā, Itālijas Republika pieprasīja atļauju turpināt piemērot atkāpi attiecībā uz tiesībām atskaitīt PVN par noteiktiem transporta veidiem. Saskaņā ar PVN direktīvas 395. panta 2. punktu Komisija 2016. gada 22. jūnija vēstulē informēja pārējās dalībvalstis par Itālijas Republikas pieprasījumu. Komisija 2016. gada 23. jūnija vēstulē paziņoja Itālijas Republikai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas 168. un 168.a pantā ir noteikts, ka nodokļa maksātājam ir tiesības atskaitīt PVN, kas uzlikts par pirkumiem, kuri veikti saistībā ar viņa darījumiem, par ko uzliek nodokli. Vienlaikus PVN direktīvas 26. panta 1. punkta a) apakšpunktā paredzēts, ka par pakalpojumu sniegšanu par atlīdzību uzskata gadījumu, kad nodokļa maksātājs privātajām vajadzībām lieto preces, kas ir tā saimnieciskās darbības aktīvu daļa, ja PVN par šīm precēm bijis pilnīgi vai daļēji atskaitāms. Tādējādi sistēma nodrošina, ka gadījumos, kad attiecīgais PVN priekšnodoklis sākotnēji tika atskaitīts, galīgais patēriņš tiek aplikts ar nodokli.
            
            
               Attiecībā uz mehāniskajiem transportlīdzekļiem reizēm nodokļa maksātājiem ir sarežģīti un apgrūtinoši noteikt un reģistrēt, kad tas tiek izmantots saimnieciskajai darbībai un kad — privātajām vajadzībām, un tikpat sarežģīti nodokļu administrācijām ir šo sadalījumu pārbaudīt. Tas tā būtu pat gadījumā, ja Itālija izmantotu PVN direktīvas 168.a panta 2. punktā paredzēto iespēju attiecināt atskaitīšanu vienīgi uz izdevumiem, kas saistīti ar uzņēmumu automobiļiem, proporcionāli tam, cik nodokļu maksātājs tos faktiski izmanto uzņēmējdarbības vajadzībām. Turklāt, ņemot vērā jaukta izmantojuma transportlīdzekļu skaitu, ievērojami var pieaugt nodokļu nemaksāšana.
            
            
               Lai vienkāršotu PVN iekasēšanu un cīnītos pret nodokļu nemaksāšanu, Itālijas Republika lūdza Padomei un 2007. gadā arī saņēma atsevišķu atkāpi, kas tai obligātā kārtā līdz 2010. gada 31. decembrim attiecībā uz mehāniskajiem autotransporta līdzekļiem (izņemot lauksaimniecības un mežsaimniecības traktorus, ko parasti izmanto cilvēku vai preču pārvadāšanai pa autoceļiem un kuru maksimālā pieļaujamā masa nepārsniedz 3500 kilogramus, un kuriem nav vairāk par astoņām sēdvietām, neskaitot vadītāja vietu), ļāva ierobežot priekšnodokļa atskaitīšanas tiesības līdz 40 %
                  1
               . Taču būtu jānorāda, ka uz vairākām konkrētām transportlīdzekļu kategorijām šis ierobežojums neattiecās, piemēram, transportlīdzekļiem, kas ir īpašumā un ar ko veic uzņēmējdarbību, autoskolu mācību transportlīdzekļiem, nomas un līzinga transportlīdzekļiem, tirdzniecības pārstāvju izmantotajiem transportlīdzekļiem un taksometriem. Vienlaikus uzņēmumiem netiek prasīts veikt uzskaiti attiecībā uz nodokli par izmantošanu privātajām vajadzībām. Minētais lēmums tika pagarināts ar Padomes Lēmumu 2010/748/ES
                  2
                līdz 2013. gada 31. decembrim un ar Padomes Īstenošanas lēmumu 2013/679/ES
                  3
                 – līdz 2016. gada 31. decembrim.
            
            
               Ievērojot minētā lēmuma 6. pantu, Itālijas Republika ir iesniegusi ziņojumu par lēmuma piemērošanu, kurā ietverts procentuālā ierobežojuma novērtējums. 
            
            
               No Itālijas Republikas sniegtās informācijas izriet, ka 40 % ierobežojums joprojām atbilst faktiskajai situācijai un ir aktuāls, jo īpaši ņemot vērā mazo uzņēmumu ievērojamo skaitu Itālijas Republikā (99 % jeb 5,2 miljoni nodokļu maksātāju ir uzskatāmi par mikrouzņēmumiem, kuros galvenokārt ir viens cilvēks vai tikai viens darbinieks).
            
            
               
                  Taču atkāpes pagarinājumam būtu jābūt ar noteiktu beigu termiņu, lai varētu novērtēt, vai joprojām pastāv situācija, kura kalpoja par pamatu atkāpei. Tāpēc tiek ierosināts pagarināt atkāpes piemērošanu līdz 2019. gada beigām un paredzēt, ka Itālijas Republikai gadījumā, ja tā plāno pieprasīt termiņa pagarinājumu pēc šā datuma, jāiesniedz jauns ziņojums. 
               
            
            
               •Saskanība ar spēkā esošajiem noteikumiem politikas jomā
            
            
               Direktīvas 2006/112/EK 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt visus izņēmumus, kas bija spēkā 1979. gada 1. janvārī. Tādējādi ir vairāki status quo saglabājoši noteikumi, ar ko ierobežo tiesības atskaitīt nodokļus attiecībā uz mehāniskajiem transportlīdzekļiem.
            
            
               
                  Neatkarīgi no iepriekšējām iniciatīvām izveidot noteikumus par to, uz kurām izdevumu kategorijām var attiecināt atskaitīšanas tiesību ierobežojumu
                     4
                  , šāda atkāpe ir piemērota, kamēr tiek gaidīta šo noteikumu saskaņošana ES līmenī. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  PVN direktīvas 395. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas normas, kura ir šā priekšlikuma pamatā, priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro.
               
            
         
         
            
               •Proporcionalitāte
            
            
               Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības.
            
            
               
                  Ievērojot atkāpes ierobežoto darbības jomu, īpašais pasākums ir samērīgs ar mērķi, proti, novērst konkrētus nodokļu nemaksāšanas vai izvairīšanās no nodokļu maksāšanas veidus un vienkāršot PVN iekasēšanu konkrētā nozarē.
               
            
            
               •Instrumenta izvēle
            
            
               
                  Ierosinātais juridiskais instruments: Padomes īstenošanas lēmums.
               
               
                  Citi instrumenti nebūtu piemēroti šāda iemesla dēļ:
               
               
                  saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               ••Apspriešanās ar ieinteresētajām personām
            
            
               
                  Šā priekšlikuma pamatā ir Itālijas pieprasījums, un tas attiecas vienīgi uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Priekšlikuma mērķis ir novērst ar PVN saistītu krāpšanu un vienkāršot nodokļa iekasēšanas procedūru, un tādējādi tas, iespējams, pozitīvi ietekmēs uzņēmumus un pārvaldes, ievērojami samazinot to administratīvo slogu. Šo risinājumu Itālija uzskata par piemērotu pasākumu, un tas ir salīdzināms ar citām atkāpēm, kas ir bijušas spēkā pagātnē vai ir spēkā pašlaik.
               
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu.
               
               
                  Priekšlikuma mērķis ir ļaut Itālijai turpināt ierobežot tiesības atskaitīt nodokļus attiecībā uz noteiktiem transportlīdzekļiem un saistītiem izdevumiem 2017.–2019. gadā, kā līdz 2016. gadam bija noteikts ar Lēmumu 2007/441/EK. Itālija saskaņā ar 6. panta 4. punktu Padomes Regulā (EK) Nr. 1553/89 rēķina attiecīgu “kompensāciju attiecībā uz automašīnām un saistītiem izdevumiem”, un tādēļ tai vajadzētu turpināt to darīt līdz 2019. gadam.
               
            
            
               5.CITI ELEMENTI
            
            
               
                  Priekšlikumā ir iekļauta turpināmības klauzula – automātisks laika ierobežojums, kas ir noteikts 2019. gada 31. decembrī.
               
            
            
               Ja Itālija apsvērtu vēl pagarināt atkāpes pasākumu pēc 2019. gada, būtu jāiesniedz jauns novērtējuma ziņojums Komisijai kopā ar pagarinājuma pieprasījumu ne vēlāk kā 2019. gada 1. aprīlī.
            
         
         
            
               2016/0277 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  5
                un jo īpaši tās 395. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Padomes Lēmums 2007/441/EK
                  6
                ļauj Itālijai līdz 40 % ierobežot tiesības atskaitīt pievienotās vērtības nodokli (PVN), kas maksājams par izdevumiem, kuri attiecas uz mehāniskajiem autotransporta līdzekļiem, kurus izmanto ne tikai saimnieciskajai darbībai. Lēmums 2007/441/EK arī paredz, ka to transportlīdzekļu izmantošanu privātām vajadzībām, uz kuriem saskaņā ar minēto lēmumu attiecas atskaitīšanas tiesību ierobežojums, neuzskata par pakalpojumu sniegšanu par atlīdzību. Turklāt Lēmumā 2007/441/EK ietvertas to transportlīdzekļu un izdevumu definīcijas, uz ko attiecas minētais lēmums, un uzskaitīti transportlīdzekļi, uz kuriem minētais lēmums noteikti neattiecas. Lēmums 2007/441/EK tika grozīts ar Padomes Īstenošanas lēmumu 2010/748/EK
                  7
                un pēc tam ar Padomes Īstenošanas lēmumu 2013/679/ES
                  8
               , kurā tika noteikts, ka atļaujas termiņš beidzas 2016. gada 31. decembrī.
            
            
               (2)Vēstulē, kas Komisijā reģistrēta 2016. gada 31. martā, Itālija pieprasīja atļauju pagarināt pasākumu, ar ko atkāpjas no Direktīvas 2006/112/EK 26. panta 1. punkta a) apakšpunkta un 168. panta, lai turpinātu ierobežot atskaitīšanas tiesības par izdevumiem, kas attiecas uz dažiem mehāniskajiem autotransporta līdzekļiem, kurus neizmanto vienīgi saimnieciskajai darbībai.
            
            
               (3)Saskaņā ar grozītā Padomes Lēmuma 2007/441/EK 6. pantu Itālija iesniedza Komisijai ziņojumu par minētā lēmuma piemērošanu, kurā bija ietverts procentuālā ierobežojuma novērtējums. Itālijas sniegtā informācija joprojām liecina, ka 40 % atskaitīšanas tiesību ierobežojums atbilst faktiskajai situācijai saistībā ar attiecīgo transportlīdzekļu izmantošanas attiecību saimnieciskajai darbībai un privātām vajadzībām. Tādēļ būtu jāatļauj Itālijai ierobežotā laikposmā piemērot pasākumu arī turpmāk – līdz 2019. gada 31. decembrim.
            
            
               (4)Komisija 2016. gada 22. jūnija vēstulē informēja pārējās dalībvalstis par Itālijas pieprasījumu. Komisija 2016. gada 23. jūnija vēstulē paziņoja Itālijai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               (5)Gadījumā, ja Itālijai būtu vajadzīgs turpmāks pagarinājums, kas pārsniedz 2019. gada termiņu, tai kopā ar pagarinājuma pieprasījumu ne vēlāk kā 2019. gada 1. aprīlī būtu jāiesniedz Komisijai ziņojums.
            
            
               (6)Atkāpe neietekmē Savienības pašu resursus, ko veido iekasētais pievienotās vērtības nodoklis.
            
            
               (7)Tāpēc Lēmums 2007/441/EK būtu attiecīgi jāgroza, 
            
            
               IR PIEŅĒMUSI ŠO LĒMUMU. 
            
            
               1. pants
            
            
               Lēmuma 2007/441/EK 6. un 7. pantu aizstāj ar turpmāko:
            
            
               “6. pants
            
         
         
            
               Ja tiek pieprasīts šajā lēmumā paredzēto pasākumu pagarinājums, pieprasījumu Komisijai iesniedz līdz 2019. gada 1. aprīlim.
            
            
               Ja tiek iesniegts pieprasījums pagarināt minētos pasākumus, iesniedz arī ziņojumu, kurā ietver novērtējumu par procentuālo ierobežojumu, ko piemēro tiesībām atskaitīt PVN par izdevumiem, kuri attiecas uz dažiem mehāniskajiem autotransporta līdzekļiem, ko izmanto ne tikai saimnieciskajai darbībai.
            
            
               7. pants
            
            
               Šis lēmums zaudē spēku 2019. gada 31. decembrī.".
            
            
               2. pants
            
            
               Šis lēmums ir adresēts Itālijas Republikai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  Padomes 2007. gada 18. jūnija Lēmums 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu (OV L 165, 27.6.2007., 33. lpp.).
               
               
                  
                     (2)
                  Padomes 2010. gada 29. novembra Īstenošanas lēmums 2010/748/ES, ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu (OV L 318, 4.12.2010., 45. lpp.).
               
               
                  
                     (3)
                  Padomes 2013. gada 15. novembra Īstenošanas lēmums 2013/679/ES, ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2010., 37. lpp.).
               
               
                  
                     (4)
                  COM (2004) 728 final – Priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā  (OV C 153, 21.5.2014., 3. lpp.).
               
               
                  
                     (5)
                  OV L 347, 11.12.2006., 1. lpp.
               
               
                  
                     (6)
                  Padomes 2007. gada 18. jūnija Lēmums 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Padomes Direktīvā 2006/112/EK par kopējo pievienotās vērtības nodokļa sistēmu (OV L 165, 27.6.2007., 33. lpp.).
               
               
                  
                     (7)
                  Padomes 2010. gada 29. novembra Īstenošanas lēmums 2010/748/ES, ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu (OV L 318, 4.12.2010., 45. lpp.).
               
               
                  
                     (8)
                  Padomes 2013. gada 15. novembra Īstenošanas lēmums 2013/679/ES, ar kuru groza Lēmumu 2007/441/EK, ar ko Itālijas Republikai atļauj piemērot pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2010., 37. lpp.).